क्रिसमस पर खुशियां लेकर आया शांति का मसीहा
आधी रात प्रभु यीशु के जन्म लेते ही खुशियां, प्रेम और शांति का आगमन हुआ। प्रभु यीशु अपने साथ खुशियों की सौगात लेकर आए। खुशी के गीतों के बीच गुरुवार की रात ठीक 12 बजे प्रभु यीशु मसीह ने चरनी में जन्म लिया। सतरंगी रोशनी से जगमग चर्च समेत विभिन्न मसीही धर्मस्थलों पर प्रभु यीशु मसीह का जन्मोत्सव धूमधाम से मनाया गया। धर्मगुरुओं ने प्रभु यीशु के जन्म का संदेश दिया। प्रेम, एकता और मेल-मिलाप के संदेश के बाद केक काटा गया और लोगों ने एक-दूसरे को क्रिसमस की शुभकामनाएं दीं। शुक्रवार को क्रिसमस के मौके पर चर्च में विशेष आराधना होगी।
क्रिसमस की पूर्व संध्या पर पहले मसीही समुदाय के घरों के अलावा गिरजाघरों में भी खुशी के गीत गाए गए। जिंगल बेल... जिंगल बेल... गाते, घूमते गड़रिए, नए कपड़ों में सजे-धजे लोग, गिरजाघर से गूंजते आराधना के स्वर, घरों में मैरी क्रिसमस के साथ बधाइयों का सिलसिला जारी रहा। रात 12 बजे प्रभु यीशु के जन्म लेते ही खुशियों का संचार हो गया। मसीहीजनों ने एक-दूसरे को बधाइयां दीं। शुक्रवार को सभी चर्च में सुबह विशेष आराधना की जाएगी।
इधर समाज के युवा कैरोल सिंगिंग कर क्रिसमस के पूर्व प्रभु यीशु मसीह के संदेश को जन-जन तक पहुंचा रहे हैं। युवाओं की टीम मसीही गीत गाते लगातार तीन रात से मसीहीजन के घर-घर पहुंच रही है।
भारत माता चर्च में मसीहा के जन्म का संदेश दिया गया। इस दौरान चरनी सजाई गई।
प्लम केक बनकर तैयार
प्लम केक, पेस्ट्री और बेकरी आइटम न हों तो क्रिसमस सेलिब्रेशन अधूरा माना जाता है, लिहाजा घरों में महिलाएं इन्हीं तैयारियों में जुटी रहीं। स्पेशल प्लम केक बनाने के लिए 45 दिन पहले से ही तैयारी शुरू कर ली जाती है। मेहमानों की खातिरदारी डोनट्स व ड्राईफ्रूट्स से भी की जाएगी।
सजाई गई चरनी
क्रिसमस के लिए चर्च में चरनी सजाई गई है। प्रभु यीशु के जन्म प्रसंग का चित्रण करते हुए इसमें माता मरियम और उद्धारकर्ता के आने की खुशियां मनाते हुए लोगों की झांकी दिखाई गई है। प्रभु यीशु का जन्म गौशाले में हुआ था, जहां उन्हें गायों के चारा खाने के लिए बनाए गए तसले यानी चरनी में पैरे व कपड़े के ऊपर रखा गया था। इसे प्रदर्शित करते हुए चर्च में आकर्षक चरनी सजाई गई।
गिरजाघरों में आराधना और गीत-संगीत
चर्च में क्रिसमस की विशेष आराधना की शुरुआत सुबह से हो जाएगी। डिसाईपल्स चर्च आफ ख्राइस्ट सिविल लाइन, सेंट आगस्टीन चर्च तारबाहर, चर्च आफ ख्राइस्ट कुदुदंड, विलीवर्स चर्च मंगला, माथोमा चर्च नेहरू नगर, चर्च आफ नार्थ इंडिया सीएमडी चौक, डिसाईपल्स चर्च आफ ख्राइस्ट तारबाहर, चर्च आफ नाजरीन जरहाभाठा, सेंट पलोटी चर्च, सेक्रेट हार्ट चर्च समेत अन्य चर्च में होने वाली आराधना में हजारों मसीहीजन जुटेंगे।
hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva bho_Deva